﻿Macarie Ieromonahul - între spiritualitatea creştin ortodoxă şi discursul identitar În istoria muzicii psaltice româneşti personalitatea şi activitatea lui Macarie Ieromonahul au o impornanţă deosebită, el fiind primul care a tipărit în limba română o gramatică a muzicii psaltice alcătuită în conformitate cu principiile reformei hrisantice din 1814. Odată cu acest Theoreticon, un Anastasimatariu bisericesc şi un Irmologhion sau catavasieriu musicesc văd lumina tiparului tot datorită strădaniilor sale. Eforturile sale de a impune limba română în cântarea bisericească, în condiţiile unui început de secol XIX în care limba greacă era folosită în mod preponderent în cântarea de strană, vor avea o deosebită însemnătate în uşurarea înţelegerii Sfintei Liturghii de către ortodocşii români. Toate acest incontestabile merite ale sale au fost însă confiscate ideologic de către propaganda naţionalist - comunistă în care Macarie era transformat într-un promotor al ideii de conştiinţă naţională şi de unitate naţională. Pentru a înţelege cât mai bine însemnătatea şi rolul jucat de aceste cărţi de cântări bisericeşti în cultura românească a veacului al XIX-lea, trebuiesc făcute încă de la început câteva precizări. Prima versiune românească a unui text muzical liturgic o datorăm ieromonahlui Filothei sin Agăi Jipei, cu toate că menţiuni ale cântării de strană în limba română sau şi în română şi în greacă, găsim cu un secol înaintea sa.1 Dascăl de cântări al Mitropoliei din Bucureşti, Filothei realizează în 1713 prima Psaltichie rumănească, iar tot din această perioadă datează şi primele tipărituri româneşti ale unor cărţi de cult. În perioada în care a fost Mitropolit al Ţării Româneşti, Antim Ivireanu publică în limba română un Octoih (1712, Târgovişte), o Liturghie (1713) şi un Ceaslov (1715).2 Pe tot parcursul secolului al XVIII, eforturile de a consolida fondul de carte bisericească în limba română iau amploare, chiar dacă acestei direcţii nu i se subordonează toţi înalţii ierarhi ai celor două Principate. Pentru muzica bisericească în limba română, începutul secolului al XIX aduce o nouă provocare. În mediile ortodoxe de la Constantinopol era în pregătire de mai mulţi ani un proces de reformare a muzicii bizantine. Acest proces, care i-a avut ca principali exponenţi pe Hrisant de Madit, Grigore Levitul şi Hurmuz Hartofilax, a fost recunoscut oficial de patriarhia de la Constantinopol în anul 1814 şi poartă numele de 1 Sebastian Barbu Bucur, Cultura muzicală de tradiţie bizantină pe teritoriul României , Ed. Muzicală, Bucureşti, 1989, pp. 93-94 2 Nicolae Iorga, Istoria Bisericii româneşti , Ed. Gramar, Bucureşti, 1995, pp. 99-100 1 reformă hrisantică. În linii mari, această reformă a constat în reducerea şi stabilizarea unei semiografii supra-abundente, în fixarea stilurilor cântărilor, în denominarea silabică a sunetelor, sau în fixarea unui sistem modal mai precis. Chiar dacă această reformă nu a făcut în principal decât să adapteze vechile cântări la un sistem teoretic îmbunătăţit, sistemul de notaţie în uz, cel cucuzelic, este înlocuit cu un altul, cel hrisantic. Această schimbare nu va întârzia să aibă repercusiuni şi asupra muzicii de strană ce se cânta la nord de Dunăre, dascălii şi cântăreţii români neavând un suport scris din care să poată învăţa cântările după „sistima cea noauă”. În acest context trebuie plasat şi Macarie Ieromonahul, cel care va da prima gramatică psaltică după principiile moderne, şi care va continua eforturile de „românire a cântărilor” începute de Filothei. Data naşterii lui Macarie nu se cunoaşte cu exactitate, dar Nicolae M. Popescu o aproximează în jurul anului 1770, în localitatea ialomiţeană Perieţi. Primeşte educaţie la Mănăstirea Căldăruşani, iar mai apoi de la Dositei Filitis, mitropolitul Ungrovlahiei, care îl îndeamnă să persevereze în învăţarea muzicii psaltice. Urmează, începând din 1816, cursurile şcolii de „musichie” înfiinţată de către Petru Efesiu, cel care a fost cel dintâi promotor în Ţările Româneşti al muzicii psaltice (în limba greacă) de după reforma hrisantică. Mitropolitul muntean Dionisie Lupu înfiinţează în anul 1819 la Bucureşti o şcoală de muzică, la care Macarie a fost numit director, ca o recunoaştere a meritelor sale. Tot mitropolitul Lupu este cel care hotărăşte ca toate cântările bisericeşti să fie traduse în limba română şi publicate. În acest scop el înfiinţează o comisie formată din Macarie Ieromonahul, Anton Pann şi Panaiot Enghiurliu, protopsaltul mitropoliei. Cei trei nu reuşesc însă să ajungă la un consens, iar comisia se desfiinţează. Macarie va continua de unul singur munca de traducere şi tipărire a cântărilor, beneficiind şi de sprijinul mitropolitului Dionisie Lupu. Prima încercare de a realiza acest deziderat o face la Bucureşti, la tipografia de cărţi bisericeşti a lui Petru Efesiu, care editase deja în 1820 cărţi de muzică psaltică după noul sistem, Noul Anastasimatar şi Noul Doxastar Syntomon, dar în limba greacă. Efesiu îl refuză însă pe Macarie, obiectând că limba română nu este capabilă să exprime frumuseţea cântărilor bisericeşti la fel de bine ca limba greacă. Se vede astfel nevoit să plece în anul 1821 la Buda pentru a-şi tipări cărţile, dar va trebui să renunţe momentan la planul său deoarece susţinătorul său financiar, mitropolitul Dionisie Lupu este nevoit să se refugieze la Braşov datorită evenimentelor revoluţiei lui Tudor Vladimirescu din acel an. Reîntors în ţară, la Sibiu, se asociază cu casa de 2 comerţ Hagi Pop din localitate. Aceasta îi va înlesni un contract cu preoţii armeni din Viena care urmau să îi toarne slovele pentru tipar. Prima carte tipărită va fi Theoreticonul (1822), cu neume roşii şi negre, realizate în condiţii de calitate foarte bune pentru acea vreme. Urmează Anastasimatariu bisericesc (sau Octoihul) care cuprinde cântările vecerniei şi ale utreniei şi Irmologhion sau catavasieriu musicesc în câte trei mii de exemplare fiecare. Theoreticonul cuprinde toată teoria muzicii psaltice, în conformitate cu noile reglementări ale irmologilor greci de la Constantinopol. Sunt cuprinse explicaţii referitoare la toate semnele muzicii psaltice după notaţia hrisantică, urmate de exerciţii de paralaghie (solfegiere). La sfârşitul lucrării sunt adăugate şase planşe sintetice, reprezentând scările, mărturiile, treptele, tonurile celor trei categorii de scări muzicale: diatonice, cromatice şi enarmonice. Sistemul propus de Macarie este netemperat, cu douăsprezece scări, în care întâlnim tonuri mari, tonuri mici şi tonurile mai mici. Irmologhionul beneficiază şi de o prefaţă în care este înfăţişată o analiză a stării muzicii bisericeşti din ţară la acea vreme. Este criticată în ea grecizarea cântărilor şi dezavantajele folosirii fie a notaţiei chirilice sau a cele greceşti. Pe lângă o trecere în revistă a istoriei muzicii bizantine începând de la Ioan Damaschin şi până la reforma hrisantică, Macarie face şi un apel către cântăreţii bisericeşti să nu ezite a folosi limba română în cântările lor. Dintre lucrările lui Macarie Ieromonahul mai pot fi amintite Prohodul Domnului, tipărit la Buzău în anul morţii sale, şi cele păstrate în manuscris precum Stihirarul, Papadichia, Irmologhion calofonicon, Cântările Sfintei Liturghii, Pricestniarul. Toate acestea reprezintă importante contribuţii la dezvoltarea şcolii româneşti de cântări, motivate de necesitatea redactării textelor în limba română. Acest lucru a devenit un imperativ abia după reforma hrisantică. Dacă până atunci cântările se puteau transmite cu mai mare sau mai mică fidelitate pe cale orală, după schimbarea sistemului cucuzelic în cel hrisantic, metoda orală nu mai putea da roade deoarece nu existau dascăli în ţările româneşti care să cunoască acest nou sistem. Astfel a apărut necesitatea redactării imediate a unor lucrări teoretice care să expună cu claritate practica acelor timpuri. Acest moment a fost unul prielnic pentru impunerea limbii române în locaşurile de cult, noile cântări avănd posibilitatea de a fi scrise direct în româneşte. Cea mai mare dificultate a fost aceea de a găsi versurile care să se potrivească cu metrica melodiei. Pentru adaptarea melodiei greceşti la 3 versurile româneşti, Macarie este nevoit să intervină în desfăşurarea unor linii melodice din dorinţa de a păstra un firesc atât al textului cât şi al melodiei. Este incontestabil faptul că tipăriturile lui Macarie au reprezentat un model pentru toţi cei care s-au îndeletnicit cu această artă în deceniile următoare. Din păcate, contribuţia sa în sensul îmbogăţirii spiritualităţii ortodoxe autohtone şi efortul ce urmărea apropierea credincioşilor de învăţătura bisericii, au fost minimalizate în detrimentul unei interpretări în cheie identitar – naţionalistă. Macarie este prezentat ca un slujitor muncit de gânduri patriotice şi mai puţin ca un cărturar dornic de a împărtăşi poporului obidit căldura şi nădejdea specifice învăţăturii creştineşti. Referindu-se la cărţile tipărite de Macarie în introducerea Theoreticonului din ediţia anului 1976, Titus Moisescu spune: „ele au semnificaţii mult mai profunde – întruchipează lupta cărturarilor şi patrioţilor români pentru afirmarea şi unitatea naţională, pentru recunoaşterea şi impunerea limbii române în toate instituţiile, în toate formele de manifestare ale artei şi culturii pe teritoriul patriei noastre.” Tot aici i se atribuie lui Macarie o indubitabilă „conştiinţă a unităţii naţionale româneşti.” Sunt scoase în evidenţă două concepte istorice cu impact major în discursul modernităţii: cel de patriot – folosit în sintagme de genul „mare patriot român” şi atribuite lui Macarie, şi cel de duşman – atribuit în cazul de faţă grecilor, care asupreau poporul român prin toate acţiunile lor. Şi în Hronicul muzicii româneşti, din anul 1974, semnat de Octavian Lazăr Cosma, găsim acelaşi discurs ideologic. Pentru autorul menţionat, intonarea cântărilor bisericeşti în limba română la începutul secolului XIX reprezenta „un act de manifestare a libertăţii şi conştiinţei naţionale.” Câteva pagini mai încolo autorul face bizara afirmaţie că „ideea uniăţii Moldovei şi Ţării Româneşti...se întâlneşte constant în preocupările sale” (ale lui Macarie). Ca o dovadă a a acestor preocupări sunt interpretate cele două ediţii ale Anastasimatarului tipărit la Viena, fiecare cu câte o prefaţă separată pentru fiecare mitropolit în parte, cel de la Iaşi şi cel de la Bucureşti. La fel şi Theoreticonul avea exemplare destinate muntenilor şi altele adresate moldovenilor (acest amănunt nu poate fi totuşi decât un contraargument, din el putând fi dedus mai degrabă faptul că Macarie era conştient de individualitatea fiecărei provincii în parte, care existau ca entităţi distincte de câteva secole, chiar dacă locuitorii lor vorbeau aceeaşi limbă; dacă ar fi avut conştiinţa identităţii celor două ţări româneşti ar fi tipărit cu siguranţă o singură ediţie cu o singură prefaţă). Din aceleaşi perspective naţionalist – puriste îi este reproşat lui Macarie Ieromonahul faptul de a nu-şi fi „îndreptat atenţia nu numai împotriva textului grec, ci 4 şi asupra muzicii greceşti, îndeosebi a acelei muzici impuse prin reforma din 1814.” Prin păstrarea melodiilor greceşti, mai moderne şi cu diferite influenţe turceşti, şi uneori occidentale, Macarie ar fi adus „un afront faţă de tradiţia naţională”. El nu ar fi trebuit să încerce a „modifica fondul străbun al cântării menţinut atâta timp nealterat.” Se face astfel apel la o cântare bisericească specific românească, idealizată, mereu aceeaşi, prin care se menţinea vie conştiinţa naţională. Totuşi, minime cunoştinţe de istorie ne vor face să ne îndoim de veridicitatea acestor afirmaţii. Este bine cunoscută permanenta influenţă pe care a exercitat-o Bizanţul asupra spaţiului românesc încă de la începutul Evului Mediu, influenţa care s-a manifestat în plan politic, economic, dar şi religios şi artistic. Astfel că influenţa greacă a fost tot timpul prezentă în mediul sacru românesc, la care trebuie adăugată şi influenţa rusească, atât în plan religios, dar şi politic sau economic începând cu secolele XVII – XVIII. Autorii celor două cărţi menţionate nu par a ţine cont de aceste realităţi, ci se încăpăţânează mai degrabă să identifice un „stil naţional al muzicii româneşti”. Bineânţeles, nu poate fi nici negată o anumită particularitate a cântării psaltice româneşti. În afară de unele diferenţe de ordin teoretic faţă de cea grecească (de exemplu un număr mai restrâns de scări modale folosit în cântarea românească), cele mai importante diferenţe sunt determinate de inter-relaţionarea muzicii de strană cu folclorul autohton. Muzica bizantină cunoaşte în general o mare diversitate, tocmai datorită acestei influenţe exercitate de folclorul fiecărei tări ortodoxe în parte. În cazul nostru, timp de secole, dascălii parohiilor de ţară erau recrutaţi de obicei dintre ţăranii dotaţi muzical, care stăpâneau cu siguranţă şi repertoriul de cântece profane din arealul lor. Acest lucru, asociat cu transmiterea pe cale orală de cele mai multe ori a meşteşugului psaltichiei, este îndeajuns pentru a explica devierile folclorizante întâlnite şi astăzi în muzica bisericilor din mediul rural. O şi mai puternică amprentă românească va căpăta muzica psaltică o dată cu procesul de „românire” a cântărilor, când, pentru a se putea adapta noului text românesc, melodia de inspiraţie bizantină va suferi unele modificări datorate neconcordanţei dintre metrica şi accentele limbii române cu similarele lor greceşti. Aşadar, folclorul şi limba sunt cei doi factori care particularizează muzica românească de tradiţie bizantină, dar de aici şi până la a vorbi despre o pretinsă nealterare a unui „fond străbun al cântării” sau despre un „stil naţional al muzicii româneşti” este o cale mult prea lungă, pe care unii s-au grăbit să o scurteze. La fel cum nu putem vorbi despre o limbă românească nealterată şi 5 nealterabilă, la fel nu se poate spune acelaşi lucru despre muzică, fie ea folclorică sau religioasă. Asceste sunt doar câteva exemple din două cărţi apărute la noi în ţară în anii '70, ani în care comunismul românesc trecea de la o fază internaţionalistă, la una înverşunat naţionalistă. Se ajunge astfel la un discurs istoric ideologizat, în sensul unui naţionalism centrat pe miturile originii, unităţii şi continuităţii (vezi Lucian Boia – Istorie şi mit în conştiinţa românească ), în care principalul scop era stabilirea unei filiaţii „etnice” directe între Antichitate şi epoca contemporană.3 În trecut sunt proiectate idei, sensibilităţi şi mentalităţi specifice secolelor XIX şi XX, scrisul istoric având rolul de a legitima prezentul, a structura viitorul şi de a exalta originea etnică, adeseori căzându-se în efuziuni cu evidente trăsături mistice. „Literatura [istorică] este impregnată de noţiuni anacronice pentru perioadele vechi din Evul Mediu timpuriu până în timpurile moderne.”4 Conceptul de naţiune etnică, construct intelectual al epocii moderne, care pătrunde în spaţiul românesc extracarpatic înspre mijlocul secolului XIX, prin intermediul unei părţi din elita şcolită în occident, este tema fundamentală care condiţionează scrierea trecutului, organizarea prezentului şi planificarea viitorului. În tot acest angrenaj a fost reluată vechea tradiţie a coabitării Bisericii cu Statul ce îşi are originile în monarhia Vechiului Regim, şi care va fi continuată de statul naţional, fie el liberal, totalitar sau postcomunist.5 Recuperarea ortodoxă a tezelor naţionaliste începe în secolul al XIX-lea şi are ca obiectiv esenţial demonstrarea simbiozei dintre popor şi confesiune.6 În perioada comunistă, colaborarea Bisericii legitimează discursul naţionalist, pe care îl înzestrează şi cu un caracter spiritual, înscriindu-l în continuitatea istorică românească.7 Numitorul comun al bisericii şi al statului a fost „poporul”, caracterul popular al instituţiei eclesiastice permiţându-i acesteia să se erijeze într-o apărătoare a libertăţii poporului asuprit şi a ideii de unitate naţională (politica apostolatului social dusă de patriarhul Iustinian în anii instaurării regimului comunist este o continuare firească a acestei direcţii). Coagulat în jurul bisericii, neamul românesc şi-ar fi păstrat nealterată identitatea de-a lungul secolelor, iar când dezideratul naţional a fost împlinit, nu a mai fost decât un 3 Olivier Gillet, Religie şi naţionalism, Ed. Compania, Bucureşti, 2001, p. 140 4 Ibidem , p. 138 5 Daniel Barbu, Bizanţ contra Bizanţ , Ed. Nemira, Bucureşti, 2001, p.5 6 Olivier Gillet, Op. cit, p.142 7 Ibidem , p. 173 6 singur pas până la a pune semnul egalităţii între religia ortodoxă şi naţionalitatea română. În perioada comunistă, conotaţiile etnice ale termenului de „naţiune” au evoluat de la accepţiunea acestuia de comunitate de oameni, formată istoriceşte, fără deosebire de rasă sau de neam, în regimul Dej, până la accepţiunea etnică de „neam românesc” în regimul Ceauşescu.8 Pentru a putea justifica susţinerea pe care o acorda ideii de naţiune şi în plan teologic, biserica a căutat dovezi în Biblie şi în scrierile Sfinţilor Părinţi cu care să demonstreze că statul naţional este o instituţie agreată de divinitate. Astfel, statul nu mai este întemeiat cu „îngăduinţa lui Dumnezeu”, ci cu „voia lui Dumnezeu.”9 Interpretările date operei lui Macarie Ieromonahul nu fac nici ele excepţie de la această direcţie de abordare. Este exagerată în primul rând iniţiativa bisericii în traducerea şi tipărirea cărţilor de cult. Se trece însă cu vederea că primele cărţi de cult din spaţiul românesc în limba română au fost tipărite în Transilvania, în secolul XVII, la presiunea calvină şi a curentului Reformei, care punea accent pe pregătirea profesională a preoţilor (foarte deficitară la acea vreme în Transilvania) şi pe contactul nemediat al credinciosului cu Biblia.10 „Dacă apariţia scrisului în limba română s-a putut datora unor necesităţi interne şi/sau contribuţiei unor factori externi, apariţia scrisului tipărit în limba română stă cu siguranţă sub semnul Reformei, al celei luterane iniţial, iar după 1566 – anul întemeierii episcopiei româneşti reformate – sub cel al calvinismului.”11 Viziunea calvină asupra cuvântului scris se răsfrânge asupra mediului ortodox românesc din două direcţii: prima, prin tipărirea în limba română a Catehismelor calvineşti, cea dintâi acţiune de catehizare sistematică a unei populaţii a cărei ignoranţă în materie de dogmă creştină era dublată de o adâncă înrădăcinare a superstiţiei şi a practicilor precreştine. „Apartenenţa la biserica răsăriteană nu s-a dovedit a fi un exerciţiu moral al fidelităţii faţă de un Zeu mântuitor, ci doar un ansamblu de practici sociale de omologare culturală şi de recunoaştere identitară.”12 În al doilea rând, demersurile de catehizare calvine au fost urmate uneori de o replică scrisă a clericilor ortodocşi, astfel că, sub păstorirea Mitropolitului Simion Ştefan sunt tipărite Noul Testament (1648) şi Psaltirea 8 Ibidem , p. 88 9 Ibidem , p 101 10 Toader Nicoară, Transilvania la începutul timpurilor moderne, Ed.Dacia, Cluj, 2001, p.92 11 Ana Dumitran, Gúdor Botond, Nicolae Dănilă, Relaţii interconfesionale româno-maghiare în Transilvania, Alba Iulia, 2000, p. 78 12 Daniel Barbu, Op.cit, p. 96 7 (1651)13. În contextul unirii bisericii româneşti cu Roma, trebuie menţionată şi opoziţia Bisericii Ortodoxe în problema renunţării la scrierea chirilică şi la preluarea grafiei latine. Pentru clerul român, slovele chilirice reprezentau o chestiune de identitate, de apărare a specificului naţional, impunândn-se o strictă delimitare de biserica Greco – Catolică, prima care a adoptat alfabetul latin.14 În Principate, tipărirea de cărţi bisericeşti în limba română demarează cu o întârziere de mai bine de un secol. Iniţiativele aparţin aici mitropoliţilor Dosoftei (Moldova) – care tipăreşte la Iaşi, în 1679, un Liturghier românesc, şi mitropolitului muntean Antim Ivireanu, despre ale cărui prime tipărituri am amintit mai sus. Totuşi, eforturile acestui mitropolit ar fi fost zădărnicite de reacţia slavonizantă a succesorilor săi (Ştefan al II-lea) dacă nu ar fi existat presiunile domnului fanariot Constantin Mavrocordat, care, în domniile sale succesive din Moldova şi Ţara Românească, a promovat folosirea în biserici a limbii române.15 Pentru clerul secolului al XVIII-lea, limba slavonă era percepută ca o limbă sacră, singura potrivită să deservească serviciul liturgic. Nu poate surprinde deci afirmaţia lui Nicolae Iorga conform căreia: „în cea mai mare parte din domnia Brâncoveanului, tipăriturile ieşite de sub teascurile muntene sunt sfioase în ceea ce priveşte înlăturarea limbii slavone.”16 Tot în acest fel poate fi înţeles şi refuzul mitropolitului Theodosie de a traduce liturghia slavonă. Un pertinent punct de vedere aduce Daniel Barbu în cartea sa Bizanţ contra Bizanţ. Autorul afirmă aici că mediile monastice din care proveneau ierarhii se bucurau de un monopol al cunoştinţelor sacre, monopol asigurat prin folosirea Scripturii în varianta slavonă sau grecească, limbi care erau mult mai bine cunoscute în mediul monahal decât de către laici. „Dintr-o asemenea perspectivă, accesul liber la textele esenţiale ale creştinismului, prin intermediul traducerilor, era un factor ce ameninţa să pună capăt acestui monopol profesional al călugărilor.”17 Ideea că necesitatea unirii era prezentă la toţi intelectualii români este iarăşi una care nu corespunde realităţii. Curente de opoziţie faţă de proiectul unirii s-a manifestat în ambele ţări româneşti. În Moldova, de exemplu, era activă o orientare, susţinută de Gheorghe Asachi, care susţinea particularismul moldovenesc şi care era „nu tocmai favorabilă unirii Moldovei cu Ţara Românească.” Aceeaşi grupare va face 13 Ana Dumitran, Op. cit, p. 83 14 Sorin Mitu, Geneza identităţii naţionale la românii ardeleni, Ed. Humanitas, Bucureşti, 1997, p.346 15 Daniel Barbu, Op. cit, p. 128 16 Nicolae Iorga, Op. cit, p. 99 17 Daniel Barbu, Op. cit, p. 129 8 în anul 1858 campanie pentru „candidatul la tronul Moldovei Grigore Sturdza, aşadar împotriva partidei naţionale şi contra Unirii, în care vedea un «proiect al nebunilor»”18 Aceste divergenţe de opinie nu sunt însă amintite de istoriografia românească din perioada comunistă, pentru care unitatea idealurilor şi a acţiunilor era o condiţie sine qua non a existenţei neamului romănesc. Exemple de viziuni diferite faţă de cea oficială pot fi întâlnite şi după unirea celor două Principate. În studiul său asupra societăţii româneşti antebelice, Lucian Boia evidenţiază numărul considerabil de intelectuali (Grigore Antipa, Tudor Arghezi, Victor Babeş, Gala Galaction, Dimitrie Gusti, Vasile Pârvan ş.a.) şi oameni politici (Constantin Stere de la liberali sau P. P. Carp şi Alexandru Marghiloman de la conservatori) care se opuneau intrării în război împotriva Austro – Ungariei cu scopul de a putea realiza unirea Transilvaniei cu România. „Slavici, pur şi simplu, nu voia unirea Transilvaniei cu România, ţinea la integritatea monarhiei habsburgice şi considera Rusia şi lumea slavă în ansamblu ca cea mai mare primejdie pentru români.”19 Tot în această direcţie, a convergenţei totale a opiniilor, trebuie menţionată şi ideea conform căreia conştiinţa unităţii şi continuităţii poporului român, precum şi a originii sale latine au fost prezente de la începuturi în rândul „maselor populare”.20 Citând un fragment din jurnalul lui Constantin Argetoianu referitor la campania lui Octavian Goga în satele din regat, în care susţinea proiectul unirii, Lucian Boia demonstrează că ideea unităţii nationale era străină „maselor populare” chiar la începutul secolului al XX-lea: „preţul bucatelor, scumpetea uneltelor şi a traiului, împărţirea pământurilor despre care se zvonise – erau singurele lucruri cu care te păuteai apropia de sate, indiferente faţă de «idealul naţional» şi ostile oricărui război...Ţăranii noştri de la câmp aproape că nu ştiau de existenţa Ardealului sau ceea ce se petrecea sau nu se petrecea dincolo de munţi le era cu totul indiferent.”21 Lui Macarie Ieromonahul i se atribuie această conştiinţă naţională de către muzicologii mai sus menţionaţi, chiar dacă acest tip de idei reprezentau cel mult excepţii în gândirea politică a primelor decenii din secolul XIX. Demersul său de „românire a cântărilor” a fost interpretat ca o contribuţie la desăvârşirea unităţii naţionale. Specialişti ai muzicii psaltice româneşti definesc această expresie astfel: „În 18 Lucian Boia, Istorie şi mit în conştiinţa românească, Ed.Humanitas, Bucureşti, 2005, pp. 86-87 19 Lucian Boia, „Germanofilii”, Ed. Humanitas, Bucureşti, 2009, p. 20 20 Olivier Gillet, Op. cit, p. 153 21 Lucian Boia, „Germanofilii”, Ed. Humanitas, 2009, p. 52, apud. C. Argetoianu, Memorii, I-II, Ed. Machiavelli, Bucureşti,2008, partea a IV-a, cap. VII, pp. 376-377 9 cazul cântărilor bisericeşti românirea indică acţiunea de tălmăcire a textului şi de adaptare a lui la melodiile bizantine şi de adaptare a melodiilor greceşti la textul românesc deja tradus, adaptarea lor la firea şi gustul poporului nostru pentru a le face mai uşor înţelese şi acceptate.”22 Accentul trebuie pus aici pe termenul înţelegere, ca o condiţie esenţială a pătrunderii dogmelor creştine, a fundamentării unei vieţi spirituale autentice, lipsite de superstiţii şi practici magice. Acceptarea nu poate surveni decât după ce cântările au fost înţelese. Din acest punct de vedere, Macarie ar trebui mai degrabă socotit ca un cărturar conştient de puterea de sugestivitate a muzicii religioase, mai ales atunci când aceasta este însoţită şi de texte pilduitoare, şi mai puţin ca fiind animat de idealurile naţionale. Motivaţia sa de a oferi credincioşilor şi reprezentanţilor clerului texte sacre în limba română trebuie căutată mai degrabă în influenţa ideilor Reformei şi a Iluminismului, care promovau un contact direct al credinciosului cu textul sacru. Sintagma „românire a cântărilor” este deposedată aici de regimul propriu de istoricitate, răsfrângându-se asupra ei doar interpretarea obtuz naţionalistă promovată de sacerdoţii cultului identitar şi lăsând într-un con de umbră îndelungata muncă de sincronizare a textulu românesc cu melodia de factură bizantină. O altă deposedare voită a regimului de istoricitate o are şi termenul de „patriot”, deseori folosit de Macarie în corespondenţa sa şi în prefaţa Irmologhionului, în special atunci când face apel către cântăreţii români să folosească limba română în cântările lor. Reinhart Koselleck, în lucrarea sa Conceptele şi istoriile lor, face o analiză a evoluţiei conceptului de „patriot” din Antichitate şi până la tragica sa semnificaţie dată de naţional – socialismul german. Koselleck îl defineşte astfel: „este o creaţie lingvistică a secolului XVIII timpuriu, care a precedat ca atare o seamă de -isme, pe care chiar le-a înlesnit: republicanismul, democratismul, liberalismul, socialismul, imperialismul, comunismul, naţionalismul, fascismul. Nici unul dintre aceste concepte, care au provocat mişcări sociale de mare anvergură, nu poate fi gândit în absenţa patriotismului anterior lor.”23 În secolul XVIII patriotul era un „bun cetăţean”, într-un sens mai degrabă constituţional. „El ştie să-şi lumineze concetăţenii cu privirie la drepturile şi îndatoririle lor, la respectarea cărora el însuşi veghează cu sfinţenie.”24 Pe parcursul secolului următor accepţiunea termenului se schimbă, 22 Sebastian Barbu Bucur, Cultura muzicală de tradiţie bizantină pe teritoriul României, Ed. Muzicală, Bucureşti, 1989, pp. 124-125 23 Reinhart Koselleck, Conceptele şi istoriile lor, Ed. Art, 2009, p. 190 24 Ibidem, p.192 10 conceptul fiind legat acum de un anume context regional, statal sau etnic, dând astfel naştere patriotismului naţional sau naţionalismului.25 Naţionalism – comunismul îl transformă pe patriotul invocat de Macarie, dintr-o persoană interesată de recunoaşterea limbii şi implicit a statutului grupului etnic căruia îi aparţine, în raport cu suzeranitatea turcească şi cu administraţia şi negustorii greci, într-o persoană conştientă de necesitatea unităţii naţionale şi chiar într-un militant fervent al acestei idei. Începând cu 1947 termenul de patriotism cunoaşte două accepţiuni cu nuanţe diferite: aceea a respectului creştinului şi cetăţeanului faţă de stat, în timpul conducerii lui Dej, şi aceea a termenului înţeles din perspectiva naţionalismului şi a corolarului său în biserica ortodoxă, etnicitatea.26 Astfel, biserica, pentru a-şi putea consolida politica sa de apostolat social, în care supunerea necondiţionată faţă de stat ajunge să reprezinte o poruncă dumnezeiască, se inspiră din principiile marxist comuniste, dar şi din cele evanghelice şi patristice. Preceptele creştine au ajuns astfel să justifice îndatoririle sociale ale cetăţeanului pentru a crea „omul nou”, pentru care îndatorirea de supunere creştină faţă de stat era sinonimă cu respectul pentru patrie, cu civismul şi loialitatea faţă de conducători.27 Se ajunge astfel în situaţia paradoxală în care creştinii sunt cei mai buni cetăţeni ai unui stat ateu, iar „adevăratul patriotism era creştin, pentru că acorda o dimensiune spirituală supunerii.”28 Termenul de „patriot”, pe care Macarie îl folosea adeseori chiar şi pentru a se desemna pe el însuşi, nu îi poate fi refuzat, dar nici nu poate fi înţeles prin prisma ideologiilor naţionaliste. Conceptul de „patriot” este pus cel mai adesea într-o relaţie de opoziţie binară cu cel de „duşman”. Acest termen joacă un rol important atât în procesul de autodeterminare cât şi în cel de determinare a alterităţii. Pentru a se putea justifica, sentimentul identităţii naţionale avea nevoie de o raportare la alteritate. În tot acest secol al XIX-lea naţional, celălalt a fost transformat de cele mai multe ori în duşman. Acest lucru a avut loc şi în spaţiul românesc, unde duşmanii au fost cei care vorbeau o altă limbă, aveau o altă confesiune sau aparţineau unui alt grup etnic. La vremea când Macarie îşi tipărea cărţile la Viena, turcii era consideraţi pe bună dreptate duşmani, dar nici grecii, chiar dacă erau ortodocşi, nu se bucurau de prea multă simpatie, mai ales în mentalitatea anumitor categorii sociale. Însă ei nu erau percepuţi nici pe 25 Ibidem, p. 197 26 Olivier Gillet, Op. cit, p.86 27 Ibidem, p. 87 28 Ibidem, p. 110 11 departe ca nişte adversari ai unităţii neamului românesc la acea vreme, idee acreditată de istoriografia comunistă, pentru simplul motiv că această idee încă nu apăruse în spaţiul extracarpatic. Rezultatul aplicării aplicării conceptelor de „duşman” constă tocmai în faptul că lor „le scapă, în realitate, Celălalt.”29 Tot Koselleck este cel care atrage atenţia asupra faptului că „acela care face din propria sa limbă unicul criteriu de autodefinire se izolează, se vede dintr-o dată faţă în faţă cu «o lume plină de duşmani».”30 Este viziunea pe care scrisul istoric din perioada comunistă a urmărit, şi chiar a reuşit, în mod deliberat să o impună. Este adevărat că pe tot parcursul secolului al XIX-lea, minoritatea greacă nu a fost foarte agreată de anumite medii ale elitei. Pentru clerul românesc, grecii erau cei care exploatau mănăstirile româneşti şi din rândul cărora se alegeau unii dintre episcopi, iar pentru boieri, negustorii şi administraţia grecească era cea care îi îndepărta pe ei de la privilegiile obţinute în calitate de reprezentanţi ai puterii. Cu toate acestea, nu trebuie trecut cu vedere că primele acţiuni sistematice de disciplinare şi alfabetizare a preoţimii au fost interprinse de Constantin Mavrocordat în cea de-a doua sa domnie în Moldova (1741-1743). Demersul său a fost însă primit cu panică şi consternare de către cei vizaţi, care vor trebui totuşi să se supună, riscând în caz contrar să plătească bir la fel ca ţăranii.31 Dacă ar fi să avem în vedere doar aspectul tipăririi de carte, trebuie menţionat că în timpul domniilor fanariote, peste 80% din lucrările care ies din tipografii sunt în limba română.32 În Moldova, grecul Duca Sotiriovici din Thasos începe seria tipăriturilor în 1743, când mitropolit era Nichifor Peloponesaianul (tot grec), iar domnul din familia Mavrocordat.33 Douăzeci de ani mai târziu, în vremea mitropolitului Leon, grija tiparului moldovenesc era încredinţată unui rus, Mihail Strilbiţchi, care tipăreşte o Psaltire, un Antologhiu, un Molitvenic şi un Octoih.34 În spaţiul transilvan, ca urmarea a Dietei din 1566, care a luat în considerare situaţia confesională a românilor, hotărând răspândirea între ei a Cuvântului lui Dumnezeu, Forró Miklós şi Geszti Ferenc se vor dovedi a fi adevăraţi mecena, sprijinind efortul tipografic românesc desfăşurat în secolul XVI.35 Faptul că toate aceste contribuţii culturale ale unor personalităţi de altă etnie au fost trecute cu 29 Ibidem. P. 238 30 Ibidem, p. 239 31 Daniel Barbu, Op. cit, p. 128 32 Neagu Djuvara, Între Orient şi Occident, Ed. Humanitas, Bucureşti, 2005, p. 172 33 Nicolae Iorga, Op. cit, p. 114 34 Ibidem, p. 183 35 Ana Dumitran, Op. cit, p. 81 12 vederea, dovedeşte caracterul etnocentrist al naţionalismului comunist, în care oricare element alogen era considerat un duşman. Toată această transformare a lui Macarie Ieromonahul, dintr-un bine intenţionat promotor al cântării liturgice în limba română într-o persoană care conştientiza nevoia şi importanţa unităţii naţionale a românilor şi care acţiona în consecinţă, are drept corolar identificarea şi impunerea unui „stil naţional al cântării româneşti.”36 Mergând pe aceeastă direcţie, muzicologi precum Viorel Cosma ajung la constatări de-a dreptul aberante, în care unele manuscrise româneşti cu muzică psaltică din secolele XVII – XIX sunt de o valoare ce poate fi considerată ca „echivalând cu orice pagină din Bach sau cantatele lui Haendel şi Telemann, marii contemporani ai lui Filothei sin Agăi Jipei.”37 Căutarea acestui specific naţional, ce are la bază concepţii etnico-lingvistice herderiene, a luat amploare la sfârşitul secolului XVIII (Transilvania) şi pe tot parcursul secolului XIX (Principate), şi a avut ca scop crearea unei conştiinţe identitare şi realizarea unităţii naţionale. Dar pentru că naţiunea trebuia să fie doar una, la fel şi specificul naţional (muzical, cultural, artistic, etnic, religios, politic) trebuia să fie numai unul singur. Aşa începe un demers de nivelare şi estompare a diferenţelor locale şi regionale, incontestabile de altfel, pe tot cuprinsul ţării, demers care va fi continuat cu şi mai mare abnegaţie în secolul XX. Diversitatea nu va mai putea fi acceptată de către ideologiile naţionale, locul ei fiind luat de o unitate amorfă şi paralizantă. Sesizând absurdul în care poate degenera această problemă, Koselleck defineşte căutarea identităţii germane, drept o „inutilă vânare de vânt.”38 36 Macarie Ieromonhul, Opere I, Theoreticon, Editura Academiei R.S.R., Bucureşti, 1976, p. 9 37 Sebastian Barbu Bucur, Cultura muzicală de tradiţie bizantină pe teritoriul României, Ed. Muzicală, Bucureşti, 1989, pp. 15-16, apud. Viorel Cosma, Disc. Corul Madrigal şi muzica veche, în Tribuna României, 6, 116, 1 sept. 1977, p.12 38 Reinhart Koselleck, Op. cit, p. 242 13 14